**Bratislava, 17. decembra 2014**

**Asseco Central Europe investovalo do startupu.**

**Verí v úspech produktu eDocu.**

**V poslednom období sa na Slovensku startupom venuje pomerne veľká pozornosť. Za uplynulých päť rokov sa slovenské startupy naučili ako vyvíjať inovatívne produkty, ako hľadať zákazníkov i ako presvedčiť investorov o ich potenciálnom úspechu. Jedným z takýchto startupov je aj spoločnosť eDocu. Asseco Central Europe sa rozhodlo investovať do jeho rozvoja a získalo v ňom 23%-ný podiel.**

*„Chceli by sme byť súčasťou úspešného príbehu eDocu. Firma a najmä jej perspektívny a atraktívny produkt eDocu potrebujú ďalší rozvoj. Pre eDocu by malo byť Asseco so svojimi skúsenosťami a zastúpením v mnohých štátoch sveta dostatočným stimulom pre dosiahnutie spoločných zámerov,“* hovorí **Jozef Klein**, CEO a predseda predstavenstva Asseco Central Europe.

**eDocu** je informačný systém vecí, do ktorého má používateľ priamy prístup vždy a všade. Ide o prehľadnú a bezpečnú databázu, v ktorej môžete archivovať všetky vykonané práce, termíny, fotografie, návody, úlohy, objednávky, faktúry, skrátka všetko, čo k danej veci potrebujete vedieť. Systém nepopisuje veci iba jednotlivo, ale zohľadňuje i vzájomné súvislosti, väzby a prepojenia, ktoré možno zobrazovať pomocou grafov.

eDocu umožňuje veľmi jednoducho prechádzať informáciami a sledovať vývoj udalostí a vzťahov na jednotlivých veciach, či už ide o výrobný stroj alebo právny prípad.

Spoločnosť eDocu získala pre svoj produkt už aj niekoľko pilotných zákazníkov, a to prevažne zo Slovenska. *„Patria medzi nich napríklad BQR, SIMS, Sauter, Madjan, Leader technology a nákupné centrum Central v Bratislave. Dnes im hovoríme pilotní, pretože sú pre nás zdrojom obrovského množstva podnetov, ktoré by sme bez praxe nikdy nedokázali simulovať,“* hovorí **Miroslav Hájek**, CEO spoločnosti eDocu.

Okrem investície do spoločnosti eDocu a jej riešenia sa Asseco rozhodlo spolupracovať aj s prvým slovenským inkubačno-akceleračným programom pre startupy s názvom The Spot Booster, ktorého súčasťou je aj samotné eDocu. The Spot Booster aktívne pracuje s menším počtom startupov s cieľom ich rapídneho rastu. V rámci akceleračného programu sa pracuje s tímami na dennej báze a Booster experti pomáhajú s validáciou nápadov, prototypizáciou produktu, oslovovaním prvých zákazníkov, fundraisingom a tiež s vytvorením go-to-market stratégie. *„Startupy majú mnohokrát veľký problém práve v počiatočnej fáze svojho vzniku. Preto sme zostavili program, ktorý pokrýva celý životný cyklus startupu od vzniku nápadu, jeho validáciu, realizáciu až po finálne škálovanie a vstup na trh. Po absolvovaní celého Booster programu by mal byť startup schopný úspešne odprezentovať svoj biznis investorovi alebo sa zapojiť do jedného zo svetových akcelerátorov,“* informuje **Matej Ftáčnik**, spoluzakladateľ The Spot Booster.

Viac informácií o eDocu nájdete na stránke <http://www.edocu.sk/sk/>.

Viac informácií o the SPOT Boosteri je k dispozícii na <http://www.booster.sk/>.

**Asseco Central Europe**

Asseco Central Europe je jedným z najsilnejších softvérových domov v strednej a východnej Európe. Pôsobí v Slovenskej a Českej republike, Maďarsku, Nemecku, Rakúsku a Švajčiarsku. Realizuje náročné projekty pre komerčnú sféru, ako aj štátnu správu a samosprávu. Portfólio spoločnosti tvoria bankové a poisťovacie informačné systémy, informačné systémy pre zdravotníctvo, stavebné sporiteľne, systémy pre platobné karty, dátové sklady, telekomunikácie, energetiku a utility, Business Intelligence riešenia, podnikové informačné systémy a ďalšie riešenia šité na mieru. Celá skupina Asseco CE v súčasnej dobe zamestnáva viac ako 1 400 ľudí. Asseco Central Europe je súčasťou medzinárodnej skupiny Asseco, ktorá priamo alebo prostredníctvom svojich dcérskych spoločností pôsobí po celej Európe a tiež v Izraeli, Japonsku, USA a Kanade. Viac informácií nájdete na [www.asseco.com/ce](http://www.asseco.com/ce).